Document ID: 32005D0179

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Μαρτίου 2005
για την τροποποίηση των αποφάσεων 93/52/ΕΟΚ και 2003/467/ΕΚ όσον αφορά το χαρακτηρισμό της Σλοβενίας ως απαλλαγμένης από τη βρουκέλλωση (B. melitensis) και την ενζωοτική λεύκωση των βοοειδών και το χαρακτηρισμό της Σλοβακίας ως απαλλαγμένης από τη φυματίωση και τη βρουκέλλωση των βοοειδών
[κοινοποιηθείσα υπό τον αριθμό Ε(2005) 483]
(Κείμενο που παρουσιάζει ενδιαφέρον για τον ΕΟΧ)
(2005/179/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα A κεφάλαιο I σημείο 4, το παράρτημα A κεφάλαιο II σημείο 7 και το παράρτημα Δ κεφάλαιο I σημείο E,
την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (2), και ιδίως το παράρτημα Α κεφάλαιο 1 σημείο II,
Εκτιμώντας τα ακόλουθα:
(1)
Στην απόφαση 93/52/ΕΟΚ της Επιτροπής, της 21ης Δεκεμβρίου 1992, που διαπιστώνει την τήρηση εκ μέρους ορισμένων κρατών μελών ή περιοχών των όρων σχετικά με τη βρουκέλλωση (B. melitensis) και που τους αναγνωρίζει το καθεστώς κράτους μέλους ή περιοχής επίσημα απαλλαγμένης από την ασθένεια αυτή (3), καταχωρίζονται οι περιφέρειες των κρατών μελών που αναγνωρίζονται ως επισήμως απαλλαγμένες από τη βρουκέλλωση (B. melitensis) σύμφωνα με την οδηγία 91/68/ΕΟΚ.
(2)
Στη Σλοβενία η βρουκέλλωση των αιγοπροβάτων είναι νόσος υποχρεωτικής δήλωσης εδώ και μία τουλάχιστον πενταετία και κατά τη διάρκεια της περιόδου αυτής δεν επιβεβαιώθηκε επίσημα κανένα κρούσμα της νόσου. Το κράτος μέλος απαγόρευσε επίσης τον εμβολιασμό κατά της νόσου αυτής επί τρία τουλάχιστον έτη. Επιπλέον, η Σλοβενία έχει δεσμευτεί να συμμορφωθεί με ορισμένους άλλους όρους που προβλέπει η οδηγία 91/68/ΕΟΚ όσον αφορά τους τυχαίους ελέγχους που πρέπει να διενεργούνται ύστερα από την αναγνώριση αυτού του κράτους μέλους ως απαλλαγμένου από τη βρουκέλλωση. Η Σλοβενία πρέπει συνεπώς να αναγνωριστεί ως επισήμως απαλλαγμένη από τη βρουκέλλωση (B. melitensis) όσον αφορά τις εκμεταλλεύσεις αιγοπροβάτων.
(3)
Η οδηγία 64/432/ΕΟΚ προβλέπει ότι τα κράτη μέλη ή τμήματα ή περιφέρειές τους μπορούν να χαρακτηριστούν επισήμως ως απαλλαγμένα από τη φυματίωση, τη βρουκέλλωση και την ενζωοτική λεύκωση των βοοειδών όσον αφορά αγέλες βοοειδών εφόσον τηρούνται ορισμένοι όροι που καθορίζονται στην εν λόγω οδηγία.
(4)
Οι κατάλογοι των κρατών μελών που χαρακτηρίζονται ως απαλλαγμένα από τη φυματίωση των βοοειδών, τη βρουκέλλωση των βοοειδών και την ενζωοτική λεύκωση των βοοειδών παρατίθενται στην απόφαση 2003/467/ΕΚ, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (4).
(5)
Μετά την αξιολόγηση από την Επιτροπή της τεκμηρίωσης που υπέβαλε η Σλοβενία, η οποία αποδεικνύει τη συμμόρφωση με τους απαιτούμενους όρους που προβλέπονται στην οδηγία 64/432/ΕΟΚ όσον αφορά την απαλλαγή από την ενζωοτική λεύκωση των βοοειδών, ολόκληρη η επικράτεια αυτού του κράτους μέλους πρέπει να χαρακτηριστεί επισήμως απαλλαγμένη από την ενζωοτική λεύκωση των βοοειδών.
(6)
Μετά την αξιολόγηση από την Επιτροπή της τεκμηρίωσης που υπέβαλε η Σλοβακία, η οποία αποδεικνύει τη συμμόρφωση με τους απαιτούμενους όρους που προβλέπονται στην οδηγία 64/432/ΕΟΚ όσον αφορά την απαλλαγή από τη φυματίωση και τη βρουκέλλωση των βοοειδών, ολόκληρη η επικράτεια αυτού του κράτους μέλους πρέπει να χαρακτηριστεί επισήμως απαλλαγμένη από τη φυματίωση και τη βρουκέλλωση των βοοειδών.
(7)
Κατά συνέπεια, οι αποφάσεις 93/52/ΕΟΚ και 2003/467/ΕΚ πρέπει να τροποποιηθούν αναλόγως.
(8)
Τα μέτρα που προβλέπονται στην εν λόγω απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της οδηγίας 93/52/ΕΟΚ τροποποιείται σύμφωνα με το παράρτημα I της παρούσας απόφασης.
Άρθρο 2
Τα παραρτήματα I, II και III της απόφασης 2003/467/ΕΚ τροποποιούνται σύμφωνα με το παράρτημα II της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Μαρτίου 2005.

Labels: 0
18
6